Heimafólk lýsir andstöðu við virkjanir í Hvítá í Borgarfirði Í gær hittust 22 íbúar í Hvítársíðu og Hálsasveit á fundi í Brúarási til að ræða tillögur Orkustofunar um um virkjanir í Hvítá . Skessuhorn greindi frá þeim tillögum í janúar síðastliðinn . Þær snúa að tveimur virkjanakostum í Hvítá . Önnur yrði niður undan Síðumúlabænum og hin við Sámsstaðagil . Orkustofnun hefur nú beðið verkefnisstjórn um rammaáætlun að leggja mat á framkvæmdina . Af þeirri ástæðu hittust íbúar á svæðinu nú til þess að skoða málið og ráða ráðum sínum . Ingibjörg Daníelsdóttir frá Fróðastöðum í Hvítársíðu var ritari fundarins . „ Fólk er nú frekar æðrulaust og trúir því varla að hér sé alvara á ferð . Við getum varla orðið almennilega reið því þetta er svo fjarstæðukennt . En það felst mikil ósvífni í þessum tillögum . Hér er um að ræða óðul feðranna sem fólk er að reyna að koma ósködduðum inn í framtíðina en stjórnvöld gæla nú við hugmyndir um að setja undir vatn . Maður hlýtur að neyðast til að taka þær alvarlega fyrst þær er komnar frá opinberri stofnun , “ segir Ingibjörg í samtali við Skesshorn . Samhljóða álit þeirra sem voru á fundinum í gær var að þessar virkjanahugmyndir séu ekki góður kostur . Eftirfarandi ályktun var samþykkt með öllum atkvæðum : „ Fundurinn lýsir eindreginni andstöðu sinni við framkomnar hugmyndir um virkjanir í Hvítá í Borgarfirði þar sem stór hluti undirlendis flestra jarða á svæðinu fer undir vatn . Um er að ræða dýrmætt land þar sem mest af því er ræktað eða ræktanlegt , einnig er möguleiki á miklum malarnámum á svæðinu . Hvítá er höfuðá mestu laxveiðiáa landsins , ekki má taka áhættu hvað laxagengd í þær ár varðar . Bleikjustofn árinnar er verðmætur og þarf að verja hann . Fundurinn beinir því til sveitarstjórnar Borgarbyggðar og leggur á það þunga áherslu að virkjun verði ekki sett inn á aðalskipulag sveitarfélagsins . “ Ingibjörg Daníelsdóttir segir að fólk hafi viljað koma þessari yfirlýsingu frá sér núna til að láta í sér heyra frá upphafi . „ Allir á fundinum voru mjög eindregið á því að þessar virkjanahugmyndir í Hvítá væru alveg út í hött . “